DET FORSVUNNEDE SPILLET: Brettspillet Pøbelspillet ble stoppet etter at daværende kunnskapsminister Bård Vegar Solhjell fikk se et prøvespill i 2009. Her er han sammen med tidligere SV-leder Theo Koritzinsky. Foto: Andreas Veggeland

Eksstatsråd Solhjell (SV) ga 340 000 i tilskudd til brettspill

Uten utlysning delte tidligere kunnskapsminister Bård Vegar Solhjell (SV) ut 340 000 kroner i tilskudd til brettspillet Pøbelspillet. Men spillet ble aldri noe av.

15. mars 2012

Artikkelen er over åtte år gammel

- Departementet er overrasket over ikke tidligere å ha blitt orientert om at Pøbelprosjektet ikke lenger arbeider med å realisere spillet, sier kunnskapsminister Kristin Halvorsen (SV) til VG.

I 2009 mottok Eddi Eidsvåg og Pøbelprosjektet AS 640 000 kroner fra det offentlige for å lage et brettspill. Men spillet ble aldri realisert.

- Vi så at videreutviklingen av spillet, distribusjonen og implementeringen i den videregående skolen ble for dyrt, sier gründer for Pøbelprosjektet, Eddi Eidsvåg til VG.

- Hadde ikke mer tid

Pøbelprosjektet søkte i 2009 om 680 000 kroner fra Kunnskapsdepartementet til utvikling av Pøbelspillet, men embetsverket frarådet å bevilge penger.

I mars 2009 besluttet imidlertid den politiske ledelsen og minister Bård Vegar Solhjell (SV) at Pøbelspillet skulle støttes med halvparten, nemlig 340000 kroner.

I alt opplyser Eidsvåg at det ble brukt 1,2 millioner kroner på det urealiserte brettspillet.

- Vi i Pøbelprosjektet hadde ikke mer tid og ressurser å bruke på dette spillet, forklarer Eidsvåg.

OVERRASKET: Kunnskapsminister Kristin Halvorsen (SV). FOTO: Nils Bjåland/VG

Kristin Halvorsen opplyser at departementet støttet prosjektet og Pøbelspillet fordi det ble «oppfattet som nybrottsarbeid som var viktig å prøve ut».

- Var spennende

Kunnskapsdepartementets avdeling for økonomi og styring (AØS) konkluderte med at støtte til spillet kunne være i strid med statsstøttereglene:

«Pøbelspillene skal markedsføres overfor skoleeiere, og selges i markedet. Pøbelprosjektet AS er dermed i konkurranse med andre leverandører av læremidler», skrev AØS i et internt notat.

Juseksperter og politikere: - Enda et alvorlig regelbrudd

Ifølge Kristin Halvorsen ble de 340 000 kronene tildelt over statsbudsjettet etter en konkret vurdering av søknaden.

- Det (Pøbelspillet) fikk støtte fordi vi vurderte det som et spennende og nyskapende prosjekt, sier Bård Vegar Solhjell, som var ansvarlig statsråd da spillet fikk støtte.

Det manglende spillet er et ganske annet resultat enn det Eidsvåg så for seg.

Bokerstatning

- Det er snakk om pusle-, brett- og gulvspill, og spillene er utviklet for at ungdom skal kunne få studiekompetanse uten å måtte lese bøker, sa Eidsvåg til Rogalands Avis i 2008.

- NYSKAPENDE: Mener Bård Vegar Solhjell om Pøbelspillet. Her sammen med Eddie Eidsvåg som diver pøbelprosjektet. FOTO: Andreas Veggeland

Han antok at spillet ville bli produsert fortløpende fra våren 2009.

Tidligere medarbeider i Pøbelprosjektet, Signe-Bente Elgan, fikk i oppdrag å arbeide med utviklingen.

- Det stoppet opp. Det har ikke skjedd noe mer med dette spillet, sier Elgan til VG.

Lønnsutgifter

Noe av pengene som er brukt på brettspillet skal ifølge Eidsvåg og Elgan ha gått til lønn til sistnevnte og til utgifter til en grafisk designer som laget illustrasjoner.

Innovasjon Norge ga først tilsagn på 300 000 kroner til Eddi Eidsvåg og co.

Men ettersom spillet aldri ble realisert, ble kun 200 000 kroner utbetalt.

Publisert: 15.03.12 kl. 19:34

Mer om Sosialistisk Venstreparti (SV)